Karin Nødgaard (DF), 2013-03-20:
En gang imellem tror man ikke, at det, man hører eller læser, kan være sandt.
Ikke desto mindre har det desværre vist sig at være sande beretninger, vi i igennem det seneste par år har fået om ufattelig grove overgreb på børn og unge, ofte overgreb, som er begået af de mennesker, der skulle være barnets nærmeste, og dem, der skulle beskytte børnene allermest mod al ondskab i verden.
Vi har hørt beretninger om årelange misbrug og ofte af flere børn inden for samme familie, misbrug, der ikke er opdaget, eller som er fortiet og gemt af vejen.
Det er en kendsgerning, at der er mange, der har svigtet disse børn, og at de har befundet sig i et helvede og ikke haft et børneliv, som de fleste andre børn har, og ikke har oplevet glæde i tilværelsen.
Når de nærmeste svigter, er det vigtigt, at der er nogle offentlige myndigheder, der skrider ind og handler, så disse børn bliver reddet fra en forfærdelig og mareridtsagtig tilværelse.
Desværre har det ikke altid været gældende, og der har vist sig så store svigt og mangler fra offentlige myndigheders side i mange af de sager, som er dukket op i de seneste år, hvilket er helt uacceptabelt.
Det er svært at begribe, hvordan det kan være en del af virkeligheden i Danmark efter 2000, at så mange børn lever under forhold, der er så grusomme, at end ikke en med en livlig fantasi kan forestille sig dem.
Man bliver trist og vemodig over at tænke på, at der findes mennesker, der i løbet af få leveår har oplevet så store omsorgssvigt, først af dem, som skulle passe mest på dem, og dernæst af dem, som burde tage over og beskytte dem.
Beslutningen om, at der skal være et beredskab, der skal tages i brug, straks der kommer en indberetning eller en mistanke om omsorgssvigt af et barn eller et ungt menneske, og at der er et krav om hurtig handling og bevidsthed hos myndighederne om, at der iværksættes de fornødne initiativer, er en af vejene frem.
Det er positivt, at der er bred politisk enighed om denne aftale, og Dansk Folkeparti ser frem til, at de mange delelementer i lovforslaget bliver implementeret, og at de vil være med til at gøre en forskel med hensyn til det, vi har måttet sande har været forholdene hidtil i flere kommuner.
Dermed ikke være sagt, at vi med vedtagelsen af det her forslag er nået frem til en model, der er perfekt, og som ikke vil skulle ændres og justeres efterfølgende.
Det kan godt være, at det bliver tilfældet, og det vil Dansk Folkeparti holde nøje øje med.
Det skylder vi de omsorgssvigtede børn og unge.
Så godt som alle politiske beslutninger er forbundet med økonomi.
Det gælder også det her lovforslag.
Jeg vil gerne slå fast, at for Dansk Folkeparti har det ikke været spørgsmål om, hvad det koster os.
Det helt overordnede er, at der skal bruges de ressourcer på området, som er nødvendige.
Derfor beklager vi også, at midlerne til finansieringen af forslaget er taget fra satspuljen.
Vi mener, at netop denne pakke, hvis navn jeg for øvrigt ikke bryder mig om, da det jo ikke er en overgrebspakke, men en hjælpeforanstaltning til udsatte børn og unge, burde finansieres på den egentlige finanslov.
Satspuljen er jo en pulje, der finansieres af modtagerne af overførselsindkomster, og det finder Dansk Folkeparti er forkert.
Alle borgere bør have mulighed for at bidrage til puljen, men det er ikke tilfældet i dag.
Satspuljens størrelse udhules hvert år, og dermed udhules de midler, der er til de svageste i vores samfund, herunder de omsorgssvigtede børn.
For Dansk Folkeparti er det meget afgørende, at der bliver etableret børnehuse.
At det er barnet, der er i centrum, og at de personer, der skal hjælpe barnet, fysisk skal komme til barnet og ikke omvendt, finder vi er det rette.
For Dansk Folkeparti har det været vigtigt, at børnehuse etableres i børnevenlige rammer.
Endvidere mener vi, at der også sker nogle store forbedringer i det forebyggende arbejde og i den tværfaglige indsats, som vil komme børnene til gavn og også give medarbejdere i kommunerne en bevidsthed og sikkerhed i deres arbejdsmetoder. Noget af det, som har manglet, og som bliver styrket med dette lovforslag, er barnets ret til at blive hørt og have en bisidder.
Det er Dansk Folkeparti meget tilfreds med, og vi ser frem til at følge området og forhåbentlig om få år konstatere, at det er en indsats, der virker.
Det skylder vi børn og unge.